[{"text_idx": "#000001", "text": "Predrag Matvejevic\u0301, la au\u0306toro de Mediteranea breviero estas neordinara persono. Filo de kroatino kaj ruso, li naskig\u0302is en 1932. En la Zagreba universitato li prelegis pri la franca literaturo. En 1991 li forlasis Jugoslavion kaj dum tri jaroj instruis la komparan literaturon en Sorbono, kie en 1994 li ig\u0302is profesoro. De 1994 Matvejevic\u0301 log\u0302as en Italio, vojag\u0302as tra la mondo kaj prelegas en diversaj universitatoj. Predrag Matvejevic\u0301 estas au\u0306toro de pluraj verkoj kaj ricevis multajn prestig\u0302ajn premiojn."}, {"text_idx": "#000002", "text": "En Mediteranea breviero estas menciite, ke \u201cPredrag Matvejevic\u0301 favoras Esperanton kaj ne kas\u0302as sian g\u0302ojon, ke liaj verkoj aperas en la Zamenhofa lingvo. Li skribis la antau\u0306parolon por la c\u0302inlingva eldono de 7000 tagoj en Siberio, aperinta en 2004, okaze de la pekina Universala Kongreso\u201d."}, {"text_idx": "#000003", "text": "Kiam mi eklegis Mediteranean brevieron, tradukitan en Esperanton de la konata kaj talenta tradukisto kaj esperantisto Tomasz Chmielik, mi estis ravita de la enhavo, de la alloga esprimmaniero kaj de la brila Esperanto-traduko. Komence mi iom miris, kia estas la libro: c\u0302u historia, geografia, filozofia au\u0306 g\u0302i enhavas vojag\u0302priskribojn, sed legante plu, mi konstatis, ke g\u0302i estas poezia. Iuj legantoj certe ne konsentos kun mi, sed kiam ili tralegos la libron, ili konvinkig\u0302os, ke mi pravis. Predrag Matvejevic\u0301 poezie priskribas la fenomenon Mediteraneo."}, {"text_idx": "#000004", "text": "Por ni, log\u0302antoj de Suda Eu\u0306ropo, Mediteraneo estas nia domo, kaj la au\u0306toro tre trafe emfazas: \u201cLa eksterordinareco de la situo, tuteco kaj fermiteco de la spaco impresas tiel, kvazau\u0306 Mediteraneo estas la mondo por si mem, kaj ankau\u0306 mondo-centro: la maro c\u0302irkau\u0306ita de la firma tero, kaj la firma tero c\u0302irkau\u0306ita de la maro\u201d."}, {"text_idx": "#000005", "text": "En tiu neordinara poezia libro Matvejevic\u0301 emocie priskribas la homojn mediteraneajn, iliajn tradiciojn kaj kutimojn, vivmanieron, la havenojn, la insulojn, la duoninsulojn, la marajn fluojn..."}, {"text_idx": "#000006", "text": "Pri la mediteraneaj homoj la au\u0306toro rimarkis: \u201cLa pralog\u0302antoj de la mediteranea spaco pli sentis sin ligitaj kun siaj urboj ol kun s\u0302tato au\u0306 nacio (tiel estis g\u0302is antau\u0306nelonge)\u201d. La plej grava estas la rilato de la mediteraneanoj al la maro. Por iuj el ili la maro estas la vivo, aliaj timas la maron. Iuj konstruas domojn sur la bordo, aliaj pli malproksime de la maro."}, {"text_idx": "#000007", "text": "Tre interesaj estas la insuloj de Mediteraneo. Kiel vera poeto Matvejevic\u0301 emfazas: \u201cAl la insuloj oni atribuas homajn trajtojn kaj agordojn: ili povas esti solecaj, pacemaj, soifantaj, nudaj, kalvaj, nekonataj, virgaj, sopirataj, malbenitaj, ric\u0302aj kaj iafoje felic\u0302aj au\u0306 beataj\u201d. Gravan rolon ludas la maraj ondoj. Ili havas multajn nomojn kaj en la diversaj golfoj ricevas aliajn nomojn. La au\u0306toro direktas sian atenton al la maraj fluoj, en kiuj oni vidas migradojn de la maro. \u201cLa mediteraneaj fluoj ne estas fortaj, sed profundaj. Malofte ili kirlig\u0302as, sed ili postlasas spurojn\u201d."}, {"text_idx": "#000008", "text": "La libro enhavas tri c\u0302apitrojn: La breviero, Mapoj kaj Glosaro. Tre allogaj estas la meditoj pri la mapoj antikvaj. Iuj versioj de mapoj estis subordigitaj al la mondkoncepto de Eklezio. De Glosaro oni konstatas la profundajn lingvajn konojn de la au\u0306toro pri diversaj lingvoj."}, {"text_idx": "#000009", "text": "Traduki tiun c\u0302i libron certe estis tre malfacila kaj pena laboro, tamen Tomasz Chmielik bonege plenumis la respondecan taskon. Estas bone, ke la tradukiston helpis seriozaj lingvaj konsultantoj kiel Spomenka S\u030ctimec, Elda Doerfler kaj Jean-Pierre Danvy."}, {"text_idx": "#000010", "text": "Mi, kiel esperantisto, leganto kaj mediteranea log\u0302anto tre forte rekomendas la libron al la Esperanto-legantoj, c\u0302ar g\u0302i plivastigos iliajn konojn kaj ric\u0302igos iliajn emociojn. Pere de tiu c\u0302i bonega libro ili konatig\u0302os kun talenta au\u0306toro, kiu profunde esploris la fenomenon Mediteraneo."}, {"text_idx": "#000011", "text": "C\u0302i tiu recenzo aperis en la au\u0306gusta-septembra kajero de La Ondo de Esperanto (2014).\nC\u0302e represo bonvolu nepre indiki la fonton paperan (se en presaj\u0302o) au\u0306 retan (se en retejo):\nRete: La Balta Ondo "}, {"text_idx": "#000013", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000014", "text": "Demonstraj versioj de \u201cLa Ondo\u201d"}, {"text_idx": "#000015", "text": "Musklaku la kovrilon por legi pliajn informojn."}]